»Lord«, »Lord«, »Lord«. Kommentarfeltet på Nicklas Bendtners Instagram-billeder bliver lynhurtigt fyldt med ét ord, når han poster et nyt billede på det sociale medie. Kælenavnet »Lord«, som han fik under sin tid i Arsenal, bliver altså hyppigt brugt til at hylde den høje, danske angriber.

Men nu er det slut. I marts skiftede Bendtner til Rosenborg, og i den norske spillertrup har de allerede specifikke kælenavne til hinanden, og før danskerens ankomst havde offensivspilleren Mushaga Bakenga allerede sikret sig det mest prestigefyldte af dem alle: Lord Bakenga.

Der kan ikke være to 'Lords' i én spillertrup, så der skulle findes et nyt navn til Bendtner, og det nu er sket. Damer og herrer - tag godt imod:

»Kejser Bendtner«

Det skriver den norske avis Nettavisen. 'Kejseren af Trondheim', som man fristes til at kalde ham, har altså fået en ny titel, bekræfter holdkammeraten Pål André Helland:

»Det er sådan, at vi har konger, lorder og andre forskellige titler på folk i omklædningsrummet. Lord Bakenga havde sørget for, at titlen var optaget, da Bendtner kom. Vi blev uanset hvad enige om, at Lord var en for lav titel for en med Nicklas' CV,« fortæller André Helland til Nettavisen.

Bendtner har tidligere udtalt, at virakken med 'Lord' ikke har betydet noget særligt for ham, men at han synes, det er morsomt. Det nye kælenavn har han det også godt med:

»'Kejseren' er en fin titel. Den har jeg det godt med,« fortæller Bendtner til Nettavisen.

Rosenborg og Bendtner spiller deres næste kamp på søndag, når de hjemme tager imod Aalesund i den bedste norske række.